VENDIM
Nr. 954, datë 2.12.2020

PËR MIRATIMIN E RREGULLORES “PËR PËRPUNIMIN E TË DHËNAVE TË PASAGJERIT”

Në mbështetje të nenit 100 të Kushtetutës dhe të neneve 19/1, pika 5, e 19/2, pika 8, të ligjit nr. 71/2016, “Për kontrollin kufitar”, të ndryshuar, me propozimin e ministrit të Brendshëm, Këshilli i Ministrave

VENDOSI:

1. Miratimin e rregullores “Për përpunimin e të dhënave të pasagjerit”, sipas tekstit që i bashkëlidhet këtij vendimi.
2. Ngarkohen Ministria e Brendshme, Drejtoria e Përgjithshme e Policisë së Shtetit, Ministria e Financave dhe Ekonomisë, Drejtoria e Përgjithshme e Doganave, Drejtoria e Përgjithshme e Parandalimit të Pastrimit të Parave, Ministria e Mbrojtjes, Agjencia e Inteligjencës dhe Sigurisë së Mbrojtjes, Ministria e Infrastrukturës dhe Energjisë/Autoriteti i Aviacionit Civil, “Albcontrol” sh.a., dhe Shërbimi Informativ i Shtetit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

RREGULLORE
PËR PËRPUNIMIN E TË DHËNAVE TË PASAGJERIT

KREU I
DISPOZITA TË PËRGJITHSHME

Neni 1
Qëllimi

Qëllimi i kësaj rregulloreje është përcaktimi i rregullave për përpunimin e të dhënave të pasagjerit, që transmetohen nga transportuesit ajrorë, në kuadër të parandalimit të migracionit të paligjshëm, përmirësimit të kontrollit kufitar, parandalimit, zbulimit, hetimit dhe ndjekjes penale të veprave penale, të parashikuara në nenin 19/3, të ligjit nr. 71/2016 “Për kontrollin kufitar”, të ndryshuar.

Neni 2
Objekti

Rregullorja për përpunimin e të dhënave të pasagjerit ka për objekt organizimin dhe funksionimin e Njësisë së Informacionit të Pasagjerit, përcaktimin e rregullave të përpunimit të të dhënave të pasagjerit, si dhe përdorimin e aksesit në bazën e të dhënave të pasagjerit për:
a) funksionimin e bazës së të dhënave të pasagjerit;
b) përpunimin e të dhënave të bazës së të dhënave të pasagjerit;
c) funksionimin dhe bashkëpunimin e personit të ngarkuar për mbrojtjen e të dhënave të pasagjerit me Autoritetin Kombëtar Mbikëqyrës.

Neni 3
Përkufizime

1. “Njësia e informacionit të pasagjerit (NIP)” nënkupton strukturën që ngrihet pranë Drejtorisë së Përgjithshme të Policisë së Shtetit, e cila është përgjegjëse për përpunimin e të dhënave të pasagjerit.
2. “Të dhënat personale”, “regjistrimi” dhe “përpunim i të dhënave personale” kanë të njëjtin kuptim siç përcaktohet në nenin 3 “Përkufizime”, të ligjit nr. 9887, datë 10.3.2008, “Për mbrojtjen e të dhënave personale”, të ndryshuar.
3. “Të dhënat e regjistrit të rezervimit të pasagjerit” ose “Të dhëna (PNR)” është tërësia e të dhënave të nevojshme për të mundësuar rezervimin dhe për të kryer kontrollet për çdo udhëtim të rezervuar nga/ose në emër të një personi, të cilat ruhen në sistemin e rezervimit të linjave ajrore, sistemet e kontrollit të nisjes që përdoren për të kontrolluar/administruar/menaxhuar pasagjerët ose sisteme ekuivalente që mundësojnë të njëjtat funksione, sipas listës në pikën 4 të nenit 6 të kësaj rregulloreje.
4. “Informacioni paraprak për pasagjerin (API)” janë të dhënat e pasagjerit që transportuesit ajrorë janë të detyruar të transmetojnë tek autoritetet përgjegjëse, deri në fund të check-in, për kryerjen e kontrolleve kufitare, listuar në germën “ë”, të pikës 4, të nenit 6 të kësaj Rregulloreje.
5.”Autoritete kompetente” janë institucionet dhe agjencitë ligjzbatuese kombëtare, të cilat sipas legjislacionit të posaçëm, kanë objekt të veprimtarisë së tyre parandalimin, zbulimin, hetimin dhe ndjekjen penale të veprave me qëllime terroriste apo krimeve të përcaktuara në nenin 19/3, të ligjit nr. 71/2016 “Për kontrollin kufitar”, të ndryshuar, gjithashtu të specifikuara në nenin 1 të kësaj rregulloreje.
6. “Transportues ajror” nënkupton çdo subjekt të licencuar për kryerjen e transportit ajror të pasagjerëve.
7. “Transport ajror i përgjithshëm” janë të gjitha operimet e aviacionit civil të ndryshme nga shërbimet ajrore të programuara dhe operimet ajrore jo të programuara për qëllime fitimi ose me qira, sipas përcaktimeve në Kodin Ajror.
8. “Sistem rezervimi” nënkupton sistemin e brendshëm të transportuesve ajrorë, të cilët gjatë veprimtarisë së tyre grumbullojnë të dhënat për rezervimin e fluturimeve.
9. “Pasagjer” është çdo person, përfshirë edhe personat që udhëtojnë transit në Republikën e Shqipërisë, me përjashtim të anëtarëve të ekuipazhit, dhe që rezultojnë në listën e pasagjerëve.
10.”Depersonalizimi i të dhënave” është procesi i anonimizimit të të dhënave personale të pasagjerit, në mënyrë të tillë që elementët e dukshëm të tyre nuk mundësojnë identifikimin e drejtpërdrejtë të subjektit të të dhënave. 
11. “Baza e të dhënave të pasagjerit” është baza e të dhënave që përmban të gjitha të dhënat e regjistrit të rezervimit të pasagjerit dhe Informacionin Paraprak për Pasagjerin (API), i cili administrohet nga Njësia e Informacionit të Pasagjerit.
12. “Subjekt i të dhënave” është personi fizik, të cilit i përpunohen të dhënat që transmetohen nga transportuesi ajror, sipas ligjit nr. 71/2016 “Për kontrollin kufitar”, të ndryshuar.
13.”Kod i përbashkët” është transportimi i pasagjerëve nga një apo më shumë transportues ajrorë, për llogari të transportuesve të tjerë ajrorë.
14. “Metoda e transferimit të sigurt-Push” nënkupton mënyrën e transmetimit të sigurt që transportuesit ajror transferojnë të dhënat e pasagjerit, listuar në pikën 4, të nenin 6, të kësaj rregulloreje. Kjo metodë mundëson përcaktimin e saktë të periudhës së regjistrimit fillestar të të dhënave, si dhe mbrojtjen e përshtatshme të të dhënave gjatë transmetimit.
15. “Personi i ngarkuar për mbrojtjen e të dhënave (DPO)” është personi përgjegjës për monitorimin e përpunimit të të dhënave të pasagjerit dhe zbatimin e legjislacionit për mbrojtjen e të dhënave personale.
16. “Autoriteti përkatëse” është Autoriteti i Aviacionit Civil i Republikës së Shqipërisë, i cili sipas legjislacionit përkatës ka kompetencë ndaj transportuesit ajror për pezullimin e përkohshëm ose heqjen e licencës së veprimtarisë, të përcaktuar në nenin 21, pika 5 e kësaj Rregulloreje. 

KREU II

Neni 4
Njësia e Informacionit të Pasagjerit

1. Për administrimin e aksesit në bazën e të dhënave të pasagjerit dhe përpunimin e tyre, pranë Departamentit të Policisë Kriminale, në Policinë e Shtetit, ngrihet Njësia e Informacionit të Pasagjerit (NIP), pjesë e strukturës organike të Drejtorisë së Përgjithshme të Policisë së Shtetit.
Pranë NIP emërohen ose caktohen në detyrë specialistë me eksperiencë në strukturat e hetimit të veprave penale, në strukturat kufitare, në fushën e analizës që i shërben qëllimit të ngritjes dhe funksionimit të kësaj njësie, një punonjës i ngarkuar për mbrojtjen e të dhënave, punonjës përgjegjës për aksesin në të dhënat personale, si dhe një punonjës përgjegjës për komunikimin me linjat ajrore.
Të gjithë punonjësit, për njohje me informacionin e klasifikuar, pajisen me certifikatë sigurie.
2. Në këtë njësi caktohen përfaqësues të autoriteteve kompetente, si më poshtë:
a) strukturat operacionale të Policisë së Shtetit;
b) Shërbimi Informativ i Shtetit;
c) Agjencia e Inteligjencës dhe Sigurisë së Mbrojtjes;
ç) Drejtoria e Përgjithshme e Doganave;
d) Drejtoria e Përgjithshme e Parandalimit të Pastrimit të Parave.
3. NIP operon 24 orë, pa ndërprerje, sipas përcaktimeve të legjislacionit në fuqi për kohëzgjatjen e punës dhe pushimit.
4. Struktura e NIP miratohet nga ministri i Brendshëm, me propozim të Drejtorit të Përgjithshëm të Policisë së Shtetit. 
5. Aksesi i punonjësve të NIP dhe niveli i aksesit jepet me urdhër të Drejtorit të Përgjithshëm të Policisë së Shtetit, në përputhje me detyrën ose në përmbushje të një veprimtarie në kuadrin e respektimit të parimit “nevojë për njohje”.

Neni 5
Baza e të dhënave të pasagjerit

1. Për menaxhimin e të dhënave të pasagjerit, ngrihet baza e të dhënave të pasagjerit.
2. Baza e të dhënave të pasagjerit do të shërbejë për administrimin elektronik të të dhënave të pasagjerit që transmetohen nga transpotuesit ajrorë, si edhe të veprimeve që kryhen për përpunimin e tyre.
3. Njësia e Informacionit të Pasagjerit në Policinë e Shtetit administron aksesin mbi të dhënat personale, sipas parimit “nevojë për njohje”, në përputhje me legjislacionin për mbrojtjen e të dhënave personale. 
4. Administrimi dhe përpunimi i të dhënave të regjistrit të rezervimit të pasagjerit bëhet vetëm me qëllim parandalimin, zbulimin, hetimin dhe ndjekjen penale të veprave penale të parashikuara në pikën 1, të nenit 19/3, të ligjit nr. 71/2016 “Për kontrollin kufitar”, i ndryshuar. 
5. Administrimi dhe përpunimi i Informacionit paraprak për pasagjerin (API), sipas shkronjës “ë”, të pikës 4, të nenit 6, të kësaj rregulloreje, bëhet me qëllim parandalimin e migracionit të paligjshëm dhe përmirësimin e kontrollit kufitar.
6. Rezultatet e përpunimit i të dhënave të regjistrit të rezervimit të pasagjerit mund të përdoren edhe kur vlerësohet se përdorimi i tyre shërben për parandalimin, hetimin, zbulimin apo ndjekjen penale të veprave të tjera penale, përveç atyre të përcaktuara në pikën 1, të nenit 19/3, të ligjit nr. 71/2016 “Për kontrollin kufitar”, i ndryshuar, në zbatim të pikës 4, të nenit 19/5 të këtij ligji.
Zbatimi i legjislacionit për të drejtën e informimit dhe mbrojtjes së të dhënave personale gjatë veprimtarisë së përpunimit të të dhënave të pasagjerit, mbikëqyret dhe monitorohet nga Komisioneri për të Drejtën e Informimit dhe Mbrojtjen e të Dhënave Personale.

KREU III
PËRPUNIMI I TË DHËNAVE TË PASAGJERIT

Neni 6
Grumbullimi i të dhënave të të pasagjerit

1. Transportuesit ajrorë i transferojnë të dhënat API deri në fund të check-in, sipas përcaktimeve në germën “ë”, të pikës 4, të këtij neni.
2. Transportuesit ajrorë transferojnë të dhënat PNR, 24 orë deri në 48 orë para kohës së planifikuar të nisjes së fluturimit dhe menjëherë pas mbylljes së fluturimit, kur pasagjerët kanë hipur në avion, në përgatitje për nisje dhe nuk është më e mundur që pasagjerët të largohen, sipas përcaktimeve të nenit 19/4, të ligjit nr. 71/2016 “Për kontrollin kufitar”, i ndryshuar.
3. Në raste të veçanta, kur vlerësohet se rreziku për kryerjen e veprave penale, sipas pikës 1, të nenit 19/3, të ligjit nr. 71/2016 “Për kontrollin kufitar”, i ndryshuar, është real dhe i çastit, me kërkesën e NIP-it, të dhënat PNR transmetohen menjëherë.
4. NIP do të grumbullojë të dhënat e pasagjerit që transferohen nga transportuesit ajrorë, si më poshtë:
a) kodin e konfirmimit të rezervimit të pasagjerit; 
b) datën e rezervimit dhe të lëshimit të biletës; 
c) emrin/emrat dhe mbiemrin e pasagjerit; 
d) adresën dhe të dhënat e kontaktit, përfshirë numrin e telefonit dhe adresën e postës elektronike; 
dh) informacion për biletën, përfshirë numrin, datën e lëshimit, biletat në një drejtim, kuotat e automatizuara të tarifave të biletës, mënyrën e pagesës, si dhe adresën e përdorur për faturimin e saj; 
e) të gjithë informacionin në lidhje me bagazhin; 
ë) informacionin paraprak të pasagjerit (API) të mbledhur, përfshirë llojin, numrin, vendin e lëshimit dhe datën e skadimit të çdo dokumenti udhëtimi, shtetësinë, emrin dhe mbiemrin, emrin/emrat e tjerë, gjininë, datën e lindjes, linjën ajrore, numrin e fluturimit, datën e nisjes, datën e mbërritjes, aeroportin e nisjes, aeroportin e mbërritjes, kohën e nisjes dhe kohën e mbërritjes, si dhe numrin në total të pasagjerëve që transportohen; 
f) itinerarin e plotë të udhëtimit; 
g) informacion për pasagjerë të shpeshtë; 
gj) agjencinë dhe agjentin e udhëtimit; 
h) statusin e udhëtimit të pasagjerit, përfshirë konfirmimin, statusin e check in-it, mosparaqitjen për check in, biletë pa rezervim; 
i) informacion mbi kode të ndryshme apo të veçuara të konfirmimit të rezervimit; 
j) informacione për të mitur të pashoqëruar nën 18 vjeç, si: emri dhe gjinia e të miturit, mosha, gjuha/gjuhët që flet, emri dhe detajet e kontaktit të kujdestarit në nisje dhe lidhja/marrëdhënia e tij me të miturin, emrin dhe detajet e kontaktit të kujdestarit në mbërritje dhe lidhja/marrëdhënia e tij me të miturin; 
k) numrin e ndenjëses dhe informacione të tjera të lidhura me ndenjësen; 
l) informacion për kodin e përbashkët të fluturimit; 
ll) numrin total të pasagjerëve, si dhe të dhënat identifikuese të udhëtarëve të tjerë që rezultojnë në regjistrin e rezervimit të pasagjerit; 
m) të gjitha ndryshimet historike në të dhënat e pasagjerëve të listuara nga shkronjat “a” deri në “ll”.
Rezultatet e përpunimit të Informacionit paraprak për pasagjerin (API), sipas shkronjës “ë”, të pikës 4, të këtij neni, shpërndahen nga NIP-i pranë autoriteteve përgjegjëse për kontrollin kufitar, pas kryerjes së kërkimeve automatike kundrejt bankave të të dhënave në përdorim nga autoritetet kompetente si dhe atyre të agjencive ndërkombëtare të zbatimit të ligjit, me qëllim parandalimin e migracionit të paligjshëm dhe përmirësimin e kontrollit kufitar.
5. NIP do të grumbullojë të dhënat e përcaktuara në pikën 4, të këtij neni, që do të transferohen për të gjitha fluturimet e planifikuara, çarter dhe taksi, përveç fluturimeve me qëllime ushtarake dhe transportit ajror të përgjithshëm, të cilat:
a) nisen nga Republika e Shqipërisë me destinacion vende të tjera;
b) nisen nga vende të tjera me destinacion Republikën e Shqipërisë ose transit nëpërmjet Republikës së Shqipërisë. 
6. Në rastet kur të dhënat e pasagjerit, të transferuara nga transportuesit ajrorë, përfshijnë të dhëna të ndryshme nga ato të parashikuara në pikat 1 dhe 2, të këtij neni, NIP do të marrë të gjitha masat për të fshirë të dhënat e tilla menjëherë, pas transferimit dhe përgjithmonë.
7. Procedurat teknike të transferimit të të dhënave nga transportuesit ajrorë, parashikohen në shtojcën A të kësaj rregulloreje.
8. Ndalohet përpunimi i të dhënave të regjistrit të rezervimit të pasagjerit (PNR), që zbulojnë karakteristikat e personit, të cilat përbëjnë shkak diskriminimi sipas legjislacionit të posaçëm për mbrojtjen nga diskriminimi. Në rast se të dhënat e regjistrit të rezervimit të pasagjerit (PNR) që zbulojnë një informacion të tillë pranohen nga NIP, ato fshihen menjëherë.
9. Ndalohet përpunimi i të dhënave sensitive, me përjashtim të rasteve të parashikuara në legjislacionin për mbrojtjen e të dhënave personale.

Neni 7
Përpunimi i të dhënave të regjistrit të rezervimit të pasagjerit

1. NIP do të përpunojë të dhënat e regjistrit të rezervimit të pasagjerit vetëm me qëllim parandalimin, zbulimin, hetimin dhe ndjekjen penale të veprave penale të parashikuara nenin 19/3, të ligjit nr. 71/2016 “Për kontrollin kufitar”, i ndryshuar.
2. NIP do të përpunojë të dhënat e regjistrit të rezervimit të pasagjerit, me qëllim identifikimin e personave për të cilët ka arsye të besohet se kanë kryer ose dyshohet se do të kryejnë në një të ardhme, veprat penale të përcaktuara në pikën 1, të nenit 19/3, të ligjit nr. 71/2016 “Për kontrollin kufitar”, të ndryshuar.
3. Për qëllimet e parashikuara nga pikat 1 dhe 2, të këtij neni, NIP autorizohet të kryejë veprimet si më poshtë: 
a) të kryejë kërkime automatike kundrejt bankave të të dhënave në përdorim nga autoritetet kompetente;
b) të kryejë kërkime automatike kundrejt bankave të të dhënave të agjencive ndërkombëtare të zbatimit të ligjit, të njohura nga Republika e Shqipërisë, përfshirë bankat e të dhënave të personave apo sendeve në kërkim, apo për të cilët ka shënime;
c) të vendosë, në bashkëpunimin me autoritetet kompetente, kritere të reja për vlerësimin e pasagjerëve;
ç) të bejë vlerësimin e të dhënave të regjistrit të rezervimit të pasagjerit përpara mbërritjes 
ose nisjes së tyre të planifikuar në ose nga Republika e Shqipërisë, me qëllim identifikimin e personave, për të cilët kërkohet ekzaminim i mëtejshëm nga autoritetet kompetente të përcaktuara në pikën 2, të nenit 4, të kësaj rregulloreje, kur persona të tillë dyshohen se mund të përfshihen në vepra terroriste ose krime të rënda;
d) të vërë në dispozicion të autoriteteve kompetente të dhënat e regjistrit të rezervimit të pasagjerit dhe në raste specifike, edhe rezultatet e përpunimit të të dhënave të regjistrit të rezervimit të pasagjerit, bazuar në kërkesat e arsyetuara të autoriteteve kompetente; 
dh) të bashkëpunojë me autoritetet kompetente dhe personin e ngarkuar për mbrojtjen e të dhënave, që të hartojnë profilet e riskut dhe modelet e kontrolleve, në funksion të zbatimit të përcaktimeve të paragrafit 1, të nenit 19/3, të ligjit nr. 71/2016 “Për kontrollin kufitar”, i ndryshuar, të cilat përmbajnë kritere të sakta. Këto kritere duhet të kenë objektiv të qartë, të jenë proporcionale dhe specifike. Kriteret nuk duhet të bazohen, në asnjë rrethanë apo rast, në të dhënat e origjinës racore apo etnike, mendimet politike, besimin fetare ose filozofik, anëtarësinë në sindikata, problemet shëndetësore, jetën seksuale ose orientimi seksual. Në rast se të dhënat e përpunuara zbulojnë një informacion të tillë, ato fshihen menjëherë nga NIP;
e) të analizojë të dhënat e regjistrit të rezervimit të pasagjerit me qëllim rishikimin e kritereve, të paktën çdo gjashtë muaj, dhe/ose vendosjen e të kritereve të reja, që do të përdoren në vlerësimet që kryen, me qëllim identifikimin e personave që mund të jenë të përfshirë akte terroriste ose krime të rënda. Rishikimi i kritereve bëhet në bashkëpunim me autoritetet kompetente dhe personin e ngarkuar për mbrojtjen e të dhënave (DPO).
4. Çdo vlerësim i pasagjerit që do të bëhet bazuar në kriteret e vendosura në zbatim të shkronjës “c”, të pikës 3 të nenit 7, të kësaj rregulloreje, para mbërritjes ose nisjes së tyre të planifikuar, do të bëhet në respektim të parimit të mosdiskriminimit për shkaqet e mbrojtura nga ligji “Për mbrojtjen nga diskriminimi”.
5. Autoritetet kompetente nuk do të marrin asnjë vendim që sjell një efekt të pafavorshëm juridik ndaj një pasagjeri, vetëm për shkak të përpunimit automatik të të dhënave. Vendime të tilla nuk do të merren në bazë të racës ose origjinës etnike të një personi, mendimeve politike, fesë ose bindjeve filozofike, anëtarësimit në sindikata, shëndetit, jetës seksuale ose orientimit seksual.
6. Në çdo rast të rezultateve pozitive nga kërkimet automatike të bazës së të dhënave të pasagjerit, me qëllim vlerësimin e nevojës për marrjen së masave ligjore të mëtejshme nga autoritetet kompetente, NIP do të bëjë analizimin mëtejshëm të të dhënave, në mënyrë jo automatike. 
7. NIP do t’i transmetojë për ekzaminim të mëtejshëm tek autoritetet kompetente, të dhënat e regjistrit të rezervimit të pasagjerit të personave të identifikuar në përputhje me shkronjën “a”, të pikës 3, të këtij neni, ose rezultatin e përpunimit të këtyre të dhënave. Transferimi në të tilla raste, do të bëhet vetëm rast pas rasti dhe në rast të përpunimit të automatizuar të të dhënave, pas analizimit individual në mënyrë jo automatike.
8. Të dhënat dhe rezultati i përpunimit të të dhënave nga NIP, mund të përpunohen më tej nga autoritetet kompetente, vetëm për qëllimet e parashikuara në pikat 1 dhe 2, të këtij neni.
9. Rezultatet e vlerësimeve të të dhënave të regjistrit të rezervimit të pasagjerëve, të kryera në zbatim të shkronjës “a”, të pikës 3, të këtij neni, në asnjë rast nuk rrezikojnë të drejtën e hyrjes në Republikën e Shqipërisë së shtetasve të huaj, të parashikuar në legjislacionin kombëtar dhe në marrëveshjet dypalëshe. 

Neni 8
Transferimi ndërkombëtar i informacionit

1. NIP është përgjegjëse për shkëmbimin e të dhënave të pasagjerit ose të rezultateve të përpunimit të këtyre të dhënave, me autoritetet e zbatimit të ligjit të vendeve, me nivel të mjaftueshëm të mbrojtjes së të dhënave personale dhe/ose me të cilat Republika e Shqipërisë ka marrëveshje bashkëpunimi, me kusht që ato të nevojiten vetëm për parandalimin, zbulimin dhe hetimin e veprave terroriste dhe krimeve të rënda.
2. NIP mund të transferojë të dhënat e pasagjerit dhe rezultatet e përpunimit të këtyre të dhënave, nëse:
a) nga kontrolli i bërë apo nga përpunimi i të dhënave të pasagjerit, rezulton se të dhënat janë të nevojshme për autoritetet e përcaktuara në pikën 1, të këtij neni, për të ndërhyrë dhe për të parandaluar kryerjen e akteve terroriste ose krimit të rëndë, ose për ndjekjen penale të veprave terroriste apo krimeve të rënda;
b) autoritetet e përcaktuara në pikën 1, të këtij neni, kanë paraqitur kërkesë të arsyetuar, që provon se transferimi i të dhënave është i nevojshëm për të parandaluar ose ndjekur penalisht veprat terroriste ose krime e rënda;
c) autoritetet e përcaktuara në pikën 1 të këtij neni, kanë paraqitur kërkesë për të marrë të dhëna të pasagjerit nga transportuesit ajrorë dhe transferimin e këtyre të dhënave dhe nëse kërkesa provon se transferimi i të dhënave është i nevojshëm për të parandaluar një akt terrorist ose një krim të rëndë, që mund të kryen në të ardhmen e afërt. Transferimi kryhet vetëm pas dhënies së pëlqimit të autoriteteve të vendit pritës.
3. Në rastet e identifikimit të personave sipas shkronjës “a”, të pikës 3, të nenit 7, të kësaj rregulloreje, NIP dërgon të dhënat e nevojshme të pasagjerit ose rezultatet e përpunimit të të dhënave, pranë autoriteteve të zbatimit të ligjit të vendit përkatës, ose sipas rastit, agjencisë ndërkombëtare të zbatimit të ligjit, me të cilat Republika e Shqipërisë ka marrëveshje bashkëpunimi. Këta të fundit mund ta shpërndajnë informacionin pranë autoriteteve kompetente.
4. NIP do t’i dërgojë vendit apo agjencisë kërkuese, të dhënat e pasagjerit, që mbahen në bankën e të dhënave, të cilat nuk janë depersonalizuar dhe/ose, kur është e nevojshme edhe rezultatin/rezultatet e përpunimit të këtyre të dhënave, nëse është kryer, sa më shpejtë të jetë e mundur, bazuar në kërkesa të arsyeshme të autoriteteve të zbatimit të ligjit të vendeve të tjera, apo agjencive ndërkombëtare të zbatimit të ligjit, me të cilat Republika e Shqipërisë ka marrëveshje bashkëpunimi, por gjithmonë në funksion të parandalimit, zbulimit, hetimit ose ndjekjes penale të veprave terroriste ose krimeve të rënda.
5. Në rastet kur të dhënat e kërkuara janë depersonalizuar, NIP do të sigurojë dërgimin e të dhënave të plota, vetëm kur vlerësohet e nevojshme, për qëllimet e parashikuara në shkronjën “b”, të pikës 2, të këtij neni dhe vetëm kur është autorizuar sipas përcaktimeve të pikës 2, të nenit 14, të kësaj rregulloreje. 
6. Transferimi i të dhënave të pasagjerit bëhet me miratimin e autoriteteve përkatëse të shtetit dërgues. Përjashtimisht nga ky rregull, NIP mund të transferojë të dhënat e pasagjerit pa miratimin e autoriteteve përkatëse të shtetit dërgues, vetëm nëse miratimi paraprak nuk mund të merret në kohë dhe vlerësohet se transferimi është thelbësor për t’iu përgjigjur një kërcënimi real dhe të menjëhershëm nga aktet terroriste ose krimeve e rënda në shtetin pritës të të dhënave.
Në çdo rast, NIP informon menjëherë autoritetin e shtetit dërgues.
7. Për çdo rast të transferimit të të dhënave për arsyet e parashikuara në këtë nen, NIP informon personin e ngarkuar për mbrojtjen e të dhënave (DPO) të NIP, i cili do të vlerësojë transferimin e të dhënave.
8. Në çdo rast, transferimi ndërkombëtar i të dhënave të pasagjerit dhe/apo i rezultateve të përpunimit të të dhënave, kryhet në përputhje me legjislacionin kombëtar në fuqi për mbrojtjen e të dhënave personale. 

KREU IV
MBROJTJA E TË DHËNAVE PERSONALE

Neni 9
Të drejtat e subjektit të të dhënave

1. Shkëmbimi ose komunikimi i të dhënave personale duhet të jetë në përputhje me qëllimin për të cilin janë përpunuar këto të dhëna.
2. Çdo person ka të drejtë të njihet me të dhënat personale të përpunuara nëpërmjet një kërkese me shkrim.
3. Për të gjitha rastet e përpunimit të të dhënave të pasagjerit, NIP është i detyruar të zbatojë këto të drejta të subjekteve të të dhënave:
a) të drejtën për akses;
b) të drejtën e informimit;
c) të drejtën për të kërkuar korrigjimin ose fshirjen; 
ç) të drejtën për t’u ankuar;
d) të drejtën për kompensimin e dëmit;
dh) të drejtën e barazisë dhe mosdiskriminimit.
4. Kërkesa duhet të përmbajë të dhëna të mjaftueshme për të vërtetuar identitetin e kërkuesit. NIP, brenda 30 ditëve nga data e marrjes së kërkesës, informon subjektin e të dhënave ose i shpjegon atij arsyet e mosdhënies së informacionit.
5. Çdo subjekt i të dhënave ka të drejtë të kontaktojë personin e ngarkuar për mbrojtjen e të dhënave, për çdo çështje që lidhet me grumbullimin, shpërndarjen apo përpunimin e të dhënave të pasagjerit.
6. Çdo person, të cilit i është shkaktuar një dëm, si rezultat i përpunimit të paligjshëm të të dhënave personale, ka të drejtë t’i kërkojë kontrolluesit kompensim, sipas rregullave të përcaktuara në Kodin Civil.

Neni 10
Kontrolli i respektimit të rregullave të mbrojtjes së të dhënave brenda NIP

Kontrolli i rregullave për mbrojtjen e të dhënave të pasagjerit për respektimin e normave të sigurisë, për mbrojtjen e të dhënave kundër shkatërrimit/humbjes së tyre aksidentale, si dhe kundër aksesit (hyrjes), ndryshimit dhe përhapjes së paautorizuar të tyre, realizohet nga personi i ngarkuar për mbrojtjen e të dhënave (DPO), punonjësi i sigurisë së rrjetit dhe Komisioneri për të Drejtën e Informimit dhe Mbrojtjen e të Dhënave Personale.

Neni 11
Ruajtja e konfidencialitetit

Çdo punonjës që përpunon të dhëna të pasagjerit apo vihet në dijeni të tyre, nuk mund të bëjë të njohur përmbajtjen e këtyre të dhënave, personave të tjerë të paautorizuar. Ata detyrohen të ruajnë konfidencialitetin dhe besueshmërinë, edhe pas përfundimit të funksionit/detyrës.
Çdo punonjës i Njësisë së Informacionit të Pasagjerit, me përfundimin e detyrës në këtë njësi, ka për detyrë të nënshkruajë deklaratën përkatëse, me anë të së cilës merr përsipër mosekspozimin e informacionit, me të cilin është njohur për shkaqe të ushtrimit të detyrës funksionale.

Neni 12
Sanksionet për shkeljet e kryera

Çdo person që hyn, komunikon ose i përdor të dhënat e pasagjerit në kundërshtim me këtë rregullore, ndëshkohet me masa administrative dhe disiplinore sipas akteve normative në fuqi.

Neni 13
Periudha e ruajtjes së të dhënave

1. Të dhënat API, të transferuara nga transportuesit ajrorë, ruhen 24 orë dhe fshihen nga autoritet përgjegjëse brenda 24 orëve pas transferimit të tyre, përveç rasteve kur të dhënat janë të nevojshme për kryerjen e kontrolleve të mëtejshme nga autoritet përgjegjëse sipas legjislacionit në fuqi, dhe në përputhje me legjislacionin në fuqi për mbrojtjen e të dhënave personale.
2. Transportuesit ajrorë i fshijnë të dhënat API brenda 24 orëve nga ardhja e mjeteve të transportit.
3. Të dhënat PNR, të transferuara nga transportuesit ajrorë te NIP dhe rezultatet e përpunimit të të dhënave të tilla, ruhen në bankën e të dhënave të NIP për një periudhë pesëvjeçare pas transferimit të tyre.
4. Rezultatet e përpunimit të të dhënave (API), ruhen në bankën e të dhënave të NIP për një periudhë pesëvjeçare pas transferimit të tyre.
5. Të dhënat e pasagjerëve dhe rezultatet e përpunimit të të dhënave të tilla, sipas pikave 3 dhe 4, fshihen pas përfundimit të periudhës 5-vjeçare të transferimit ose pasi vendimi merr formë të prerë nga autoritetet gjyqësore, kur të dhënat janë mbajtur me qëllim të parandalimit, zbulimit, hetimit ose ndjekjes penale të një vepre terroriste ose krimi të rëndë, në përputhje me legjislacionin penal në fuqi.
6. NIP do të fshijë rezultatet e përpunimit të të dhënave të pasagjerit, sapo ato nuk janë më të nevojshme për të informuar Autoritetet Kompetente, agjencitë e zbatimit të ligjit të vendeve të tjera apo agjencitë ndërkombëtare të zbatimit të ligjit, me të cilat Republika e Shqipërisë ka marrëveshje bashkëpunimi. 
7. Rezultatet e përpunimit nga analizat e të dhënave të pasagjerit do të fshihen nga NIP menjëherë pasi ato nuk janë më të nevojshme për të krijuar profile risku, ose rishikuar modelet e kontrollit paraprak.
8. Rezultati i vlerësimit të pasagjerëve për rastet pozitive do të mbahet nga NIP, për aq kohë sa është e nevojshme për të informuar autoritetet kompetente apo agjencitë ndërkombëtare të zbatimit të ligjit, me të cilat Republika e Shqipërisë ka marrëveshje bashkëpunimi. 
9. Rezultati i përpunimit të automatizuar pas rishikimit individual me mjete jo automatike, kur është vërtetuar se është negativ, do të mbahet për aq kohë sa të dhënat do të shkatërrohen në përputhje me këtë rregullore, në mënyrë që të shmanget ky rezultat përpunimi, i vërtetuar se është negativ.

Neni 14
Depersonalizimi i të dhënave të regjistrit të rezervimit të pasagjerit

1. Pas kalimit të një periudhe prej gjashtë muajsh pas transferimit të të dhënave të regjistrit të rezervimit të pasagjerit, të gjitha të dhënat PNR do të depersonalizohen përmes bërjes së padukshme për një përdorues, të elementeve të të dhënave, që mund të shërbejnë për të identifikuar drejtpërdrejt pasagjerin, të cilit i referohen të dhënat si më poshtë:
a) emrin/emrat, përfshirë emrat e pasagjerëve të tjerë në të dhënat e regjistrit të pasagjerit dhe numrin e udhëtarëve që udhëtojnë së bashku;
b) adresën dhe të dhënat e kontaktit;
c) të gjitha informacionet për format e pagesës, përfshirë adresën e faturimit, në masën që që mund të shërbejë për të identifikuar direkt pasagjerin të cilit i referohet e dhëna e pasagjerit ose ndonjë person tjetër;
ç) informacionin për udhëtarë të shpeshtë;
d) informacionet e përgjithshme, në masën që mund të shërbejë për të identifikuar direkt pasagjerin, të cilit i referohen të dhënat e pasagjerit;
dh) statusin e udhëtimit të pasagjerit, përfshirë konfirmimin, statusin e check in-it, mosparaqitjen për check in, biletë pa rezervim.
e) çdo e dhënë API që mund të jetë grumbulluar.
2. Pas kalimit të periudhës prej gjashtë muajsh, të përcaktuar në pikën 1, të këtij neni dhe depersonalizimit të të dhënave, zbulimi i të dhënave të plota të regjistrit të rezervimit të pasagjerit lejohet vetëm nëse ekzistojnë shkaqe të besueshme se zbulimi i plotë i tyre është i nevojshëm për autoritetet kompetente të cilët përpunojnë të dhënat e regjistrit të rezervimit të pasagjerit, me qëllim parandalimin, zbulimin, hetimin dhe ndjekjen penale të veprave të përcaktuara në nenin 19/3, të ligjit nr. 71/2016 “Për kontrollin kufitar”, i ndryshuar.
3. Zbulimi i të dhënave të plota të regjistrit të rezervimit të pasagjerit, pas depersonalizimit të tyre, bëhet vetëm pas verifikimit të kushteve për zbulimin e tyre nga personi i ngarkuar për mbrojtjen e të dhënave (DPO), në NIP. 

Neni 15
Regjistrimi i veprimeve me të dhënat

[bookmark: _GoBack]1. NIP do të regjistrojë në bazën e të dhënave të pasagjerit, të paktën veprimet e mëposhtme të përpunimit të të dhënave, që kanë të bëjnë me: 
a) grumbullimin;
b) ndryshimin;
c) konsultimin;
ç) shpërndarjen/transferimin (kombëtar dhe ndërkombëtar); 
d) depersonalizimin/anonimizimin;
dh) fshirjen.
2. Regjistrimet e konsultimit dhe transferimit të të dhënave, duhet të bëjnë të mundur verifikimin e arsyes, datën dhe kohën e këtyre veprimeve dhe sa është e mundur, identitetin e personit që ka konsultuar ose transferuar të dhënat personale, si dhe identitetin e marrësve të të dhënave.
3. Aktiviteti i plotë i përdoruesve lë gjurmë për çdo veprim të kryer.
4. Regjistrimet, sipas paragrafit 1 të këtij neni, mund të përdoren vetëm nga personi i ngarkuar për mbrojtjen e të dhënave të NIP dhe Autoriteti Kombëtar Mbikëqyrës, për të verifikuar ligjshmërinë e përpunimit dhe për vetëmonitorim, duke siguruar integritetin dhe sigurinë e të dhënave personale, si dhe në rastet e auditimeve.
5. Regjistrimet e veprimeve mbi të dhënat, do të fshihen në të njëjtën kohë me të dhënat personale të lidhura me to.
6. Regjistrimet vihen në dispozicion të Autoritetit Kombëtar Mbikëqyrës, në çdo rast kur kërkohen prej tij. 
7. Regjistrimet mundësojnë dërgimin e tyre te personi i ngarkuar për mbrojtjen e të dhënave (DPO) ose Autoriteti Kombëtar Mbikëqyrës, në mënyrë elektronike. 

Neni 16
Dokumentacioni i detyrueshëm

1. NIP do të mbajë dokumentacion të plotë në lidhje me të gjitha sistemet e përpunimit dhe procedurat që kryhen.
2. Dokumentacioni duhet të përmbajë të paktën informacionin e mëposhtëm: 
a) emrin dhe detajet e kontaktit të NIP dhe personelit, i cili është i autorizuar të përpunojë të dhënat e pasagjerit dhe nivelet e ndryshme të autorizimit të hyrjes në sistem; 
b) kërkesat e bëra nga:
i. autoritetet e kompetente;
ii. autoritetet autoritet e zbatimit të ligjit të vendeve të tjera; 
iii. agjencitë ndërkombëtare të zbatimit të ligjit.
c) çdo transferim i të dhënave PNR tek autoritetet e vendeve të treta.
3. NIP do të mbajë shënime për operacionet e përpunimit, si mbledhja, konsultimi, zbulimi dhe fshirja e të dhënave të pasagjerit.
4. Regjistrimet e mbajtura në lidhje me konsultimin dhe zbulimin e të dhënave duhet të tregojnë, veçanërisht:
a) qëllimin, datën dhe kohën e operacioneve të tilla; dhe
b) aq sa është e mundur, identitetin e anëtarit të stafit të NIP, i cili aksesoi të dhënat e pasagjerit, si dhe identitetin e marrësve të atyre të dhënave.
5. Regjistrimet e mbajtura në pikën 3, do të:
a) përdoren vetëm për qëllime të verifikimit, vetëmonitorimit, duke siguruar integritetin, sigurinë dhe auditimin e të dhënave, 
b) mbahen për një periudhë 5-vjeçare.
6. NIP, sipas kërkesës, do t’i vërë në dispozicion të Komisioneri për të Drejtën e Informimit dhe Mbrojtjen e të Dhënave Personale, të gjithë dokumentacionin që kërkohet të ruhet në bazë të kësaj rregulloreje.

Neni 17
Autoriteti Kombëtar Mbikëqyrës

1. Autoritet Kombëtar Mbikëqyrës për të dhënat e pasagjerit është Komisioneri për të Drejtën e Informimit dhe Mbrojtjen e të Dhënave Personale.
2. Komisioneri për të Drejtën e Informimit dhe Mbrojtjen e të Dhënave Personale është përgjegjës për këshillimin dhe monitorimin e zbatimit të dispozitave ligjore në lidhje me grumbullimin, përpunimin dhe shkëmbimin e të dhënave të pasagjerit dhe respektimin e të drejtave themelore të në lidhje me përpunimin e të dhënave personale. 
3. Komisioneri për të Drejtën e Informimit dhe Mbrojtjen e të Dhënave Personale, do të: 
a) trajtojë, në përputhje me legjislacionin në fuqi, ankesat e paraqitura nga çdo subjekt i të dhënave;
b) verifikojë ligjshmërinë e përpunimit të të dhënave, kryejë hetime administrative dhe inspektime, sipas legjislacionit për mbrojtjen e të dhënave personale, me iniciativën e tij ose në bazë të ankesave; 
c) me kërkesë të çdo subjekti, japë rekomandime, me qëllim garantimin e së drejtës së mbrojtjes së të dhënave personale.
4. Komisioneri për të Drejtën e Informimit dhe Mbrojtjen e të Dhënave Personale, me kërkesë të çdo subjekti të të dhënave, këshillon mbi ushtrimin e të drejtave që gëzon sipas legjislacionit kombëtar dhe ndërkombëtar.
5. Komisioneri për të Drejtën e Informimit dhe Mbrojtjen e të Dhënave Personale, të paktën çdo dy vjet, do të vlerësojë prodhimin dhe përdorimin profileve të riskut dhe të modeleve të kontrollit, të krijuara nga NIP në bashkëpunim me autoritetet kompetente. 

Neni 18
Personi i ngarkuar për mbrojtjen e të dhënave

1. Personi i ngarkuar për mbrojtjen e të dhënave (DPO) caktohet nga Drejtori i Përgjithshëm i Policisë së Shtetit.
2. Personi i ngarkuar për mbrojtjen e të dhënave, ka akses në të dhënat personale që përpunohen dhe kryen këto detyra:
a) monitoron respektimin e kësaj rregulloreje dhe politikave të kontrolluesit të të dhënave në lidhje me mbrojtjen e të dhënave personale, përfshirë aktivitetin e auditimit;
b) informon dhe këshillon kontrolluesin dhe të punësuarit, të cilët kryejnë përpunimin mbi detyrimet e tyre në pajtim me këtë rregullore;
c) vepron si pikë kontakti për Autoritetin Kombëtar Mbikëqyrës për çështjet në lidhje me përpunimin, duke përfshirë konsultimin paraprak;
ç) ofron këshilla për aktivitetet e ndërgjegjësimit, trajnimin e stafit dhe shpërndarjen e përgjegjësive në lidhje me mbrojtjen e të dhënave, si dhe këshillimin dhe monitorimin e kryerjes së vlerësimeve të ndikimit në mbrojtjen e të dhënave;
d) vepron si një pikë kontakti për çështje që lidhen me përpunimin e të dhënave personale;
dh) duhet të marrë masat dhe të sigurojë që pasagjerët/subjektet janë të informuar qartë në lidhje me mbledhjen e të dhënave dhe të drejtat e tyre;
e) subjekti i të dhënave mund të kontaktojë personin e ngarkuar për mbrojtjen e të dhënave, si një pikë e vetme kontakti, për të gjitha çështjet në lidhje me përpunimin e të dhënave të këtij subjekti;
ë) në rastet kur e vlerëson të nevojshme, personi i ngarkuar për mbrojtjen e të dhënave mund të referojë çështje për trajtim, pranë Autoritetit Kombëtar Mbikëqyrës.

Neni 19
NIP si përpunues i të dhënave

NIP si përpunues i të dhënave ka këto detyra:
a) garanton që DPO të përfshihet në mënyrën dhe kohën e duhur, në të gjitha çështjet që kanë të bëjnë me mbrojtjen e të dhënave personale;
b) mbështet DPO në përmbushjen e detyrave të tij;
c) garanton që nëpunësi i mbrojtjes së të dhënave nuk merr udhëzime në lidhje me ushtrimin e këtyre detyrave. Ai/ajo nuk pushohet apo penalizohet nga kontrolluesi për përmbushjen e detyrave të tij. DPO raporton drejtpërdrejtë në nivelin më të lartë të menaxhimit të kontrolluesit;
d) garanton që të përmbushet çdo detyrë tjetër e personit të ngarkuar për mbrojtjen e të dhënave (DPO), por e tillë që nuk rezulton në konflikt interesash;
e) ndihmon zyrtarin për mbrojtjen e të dhënave në mirëmbajtjen e njohurisë së tij/saj eksperte në lidhje me çështjet e mbrojtjes së të dhënave;
f) në rastin e një shkeljeje të të dhënave personale, kontrolluesi pa vonesë dhe sipas rastit, jo më vonë se 72 orë pas vënies në dijeni të saj, njofton autoritetin mbikëqyrës kompetent për shkeljen e të dhënave personale, përveç kur shkelja të dhënave personale nuk mund të rezultojë në një risk për të drejtat dhe liritë e personave fizikë. Nëse njoftimi i autoritetit mbikëqyrës nuk bëhet brenda 72 orëve, ai shoqërohet me shkaqet e vonesës.

Neni 20
Formatet dhe protokollet e transferimit të të dhënave

1. Formatet e të dhënave për transferimin e të dhënave të pasagjerit do të jenë:
- EDIFACT PNRGOV, siç përshkruhet në udhëzimin e implementimit të EDIFACT;
- XML PNRGOV, siç përshkruhet në udhëzimin e implementimit të XML; 
- PAXLISTE EDIFACT.
2. Protokollet e transmetimit për transferimin e të dhënave të pasagjerit do të jenë:
- IBM MQ;
- IATA Type B; 
- AS4 Profile of ebMS 3.0 Version 1.0, OASIS Standard, published on 23 January 2013. 

Neni 21
Zbatimi i sanksioneve

1. Në çdo rast kur NIP konstaton se kur të dhënat nuk janë dërguar, apo kur të dhënat e dërguara janë të paplota apo të rremë, informon menjëherë autoritetin përgjegjës të vendit të destinacionit apo të nisjes.
2. Konsiderohen kundërvajtje administrative, nëse nuk përbëjnë vepër penale, veprimet apo mosveprimet e çdo transportuesi ajror, që nuk transmeton apo transmeton të dhëna të paplota apo të rremë të pasagjerit.
3. Autoriteti përgjegjës për kontrollin kufitar vendos sanksionet e parashikuara në nenin 21, të ligjit nr. 71/2016 “Për kontrollin kufitar”, të ndryshuar, kur transportuesi ajror nuk transmeton apo transmeton të dhëna të pa plota apo të rremë API, apo nuk fshin të dhënat API sipas nenit 13, pika 2, për çdo udhëtim nga 500 000 lekë deri në 1 000 000 lekë për çdo pasagjer. 
4. Transportuesit ajrorë dënohen me gjobë nga NIP-i, për çdo udhëtim nga 500 000 lekë deri në 1 000 000 lekë, për çdo pasagjer, kur nuk transmeton apo transmeton të dhëna të pa plota apo të rremë PNR.
5. Në rastet e shkeljeve të rënda apo të përsëritura të detyrimeve që rrjedhin nga kreu II/1, i ligjit nr. 71/2016 “Për kontrollin kufitar”, të ndryshuar, me kërkesën e NIP-it, ndaj transportuesit mund të vendoset pezullimi i përkohshëm ose heqja e licencës së veprimtarisë nga autoritetet përkatëse.
6. Transportuesit ajrorë kanë të drejtën e ankimit sipas legjislacionit në fuqi për kundërvajtjet administrative.

SHTOJCË A
PROCEDURAT PËR TRANSFERIMIN E TË DHËNAVE API DHE PNR NGA TRANSPORTUESIT AJROR

1. Procedurat e autorizimit
 Transportuesit ajror do t’i nënshtrohen procedurave të verifikimit të plotësimit të kritereve, në lidhje me transferimin e të dhënave API dhe PNR.
Për këtë qëllim, struktura përgjegjëse për të dhënat API dhe PNR do t’i komunikojë AAC (Autoriteti Shqiptar i Aviacionit Civil) procedurat e kontaktit përmes të cilave transportuesit - të identifikuar nga AAC, do të dërgojnë aplikimet për të filluar procedurën e autorizimit, së bashku me oraret e përgjithshme të fluturimit.
Prandaj transportuesi do t’i komunikojë strukturave përkatëse të Policisë së Shtetit, teknologjinë dhe konfigurimet teknike për transmetimin e të dhënave (formatin e të dhënave, rrjetit dhe protokollit të transmetimit).
Strukturat e teknologjisë dhe informacionit pranë Policisë së Shtetit, së bashku me transportuesin, do të kryejnë teste të lidhjes dhe transmetimit, përfshirë kontrollin e cilësisë.
Procedura e autorizimit përfundon brenda tridhjetë ditëve nga implementimi i infrastrukturës së sistemit.
Pas përfundimit të suksesshëm të këtij procesi, transportuesit do t’i jepet autorizimi për transmetimin e të dhënave API dhe PNR, nga Drejtoria e Përgjithshme e Policisë së Shtetit, përmes lëshimit të dokumentacionit të duhur.
1.2 Transferimi i të dhënave (i paklasifikuar)
1. Transferimi i të dhënave nga transportuesit ajror do të bëhet përmes një operatori të kualifikuar ekonomik ose do të bëhet direkt nga transportuesi ajror.
2. Kontrata përkatëse përcakton gjithashtu, se operatori i kualifikuar ekonomik do të jetë përgjegjës për përpunimin e të dhënave, për pjesën e kompetencës së tij specifike dhe garanton miratimin e masave të duhura teknike dhe organizative, në përputhje me kërkesat e parashikuara nga legjislacioni në fuqi për mbrojtjen e të dhënave.
3. Në të dyja rastet, për sa i përket transferimit të të dhënave API dhe PNR, transportuesit ajrorë përdorin një kanal të sigurt që lidh strukturat përkatëse dhe burimet e të dhënave.
4. Në veçanti, të dhënat do të transmetohen përmes modulit “mbledhja”, i cili lejon ndërveprimin midis sistemeve të operatorit ekonomik ose transportuesve ajror dhe Sistemit të Informacionit, përmes një rrjeti të dedikuar virtual privat (VPN) në një protokoll të sigurt komunikimi (https), nëse nevojitet.
5. Në rastet e përmendura në nenin 5, paragrafët 3 dhe 4 të dekretit legjislativ, transportuesit ajrorë do të jenë në gjendje të transmetojnë informacione duke krijuar një lidhje të sigurt (https) në portalin në internet për marrje direkte të informacionit.
6. Për transmetimin e të dhënave API dhe PNR, transportuesit ajror, do të përdorin një nga formatet e specifikuara në nenin 20 të rregullores.
a) në procesin e marrjes, përveç të dhënave API dhe PNR, të dhënat e fluturimit do të mblidhen përmes një lidhjeje të veçantë me AAC/ALBCONTROL sh.a.;
b) këto të dhëna do të lejojnë verifikimin e korrespondencës midis planeve të fluturimit të avionit gjatë rrugës dhe planifikimit të fluturimit të komunikuar tashmë pranë NIP-it dhe autoritetet përgjegjëse në pikën e kalimit kufitar;
c) të dhënat e API dhe PNR, pasi të normalizohen do të ruhen në bazën e të dhënave për përpunimin e tyre të mëvonshëm, të kryer përmes modulit “Përpunimi i të dhënave API” dhe moduli “Përpunimi i të dhënave PNR”.

